జేన్ గ్రీన్

**జేన్ ఎడ్వర్డ్ గ్రీన్** (జననం 1996 అక్టోబరు 11) నమీబియా క్రికెట్ ఆటగాడు. అతను 2013 సెప్టెంబరులో 16 సంవత్సరాల వయస్సులో నమీబియా జాతీయ జట్టు లోకి అడుగుపెట్టాడు.

## అండర్-19 కెరీర్
ఎడమచేతి వాటం వికెట్ కీపర్ / బ్యాట్స్‌మన్ అయిన గ్రీన్, విండ్‌హోక్ హై స్కూల్‌లో చదివాడు. 2012-13 సీజన్‌లో 15 సంవత్సరాల వయసులో తన సీనియర్ క్లబ్ పోటీల్లో ఆడడం మొదలుపెట్టాడు.  2012 డిసెంబరులో వార్షిక క్రికెట్ సౌత్ ఆఫ్రికా ప్రావిన్షియల్ అండర్-19 టోర్నమెంట్‌లో నమీబియా జాతీయ అండర్-19 జట్టు తరపున రంగప్రవేశం చేసి, నాలుగు ఇన్నింగ్స్‌లలో 50 పరుగులు చేశాడు.  గ్రీన్ ఆడిన తదుపరి మ్యాచ్‌లు 2013 ఆఫ్రికా అండర్-19 ఛాంపియన్‌షిప్ టోర్నమెంట్‌లో జరిగాయి. అతను ఉగాండా, జాంబియాతో రెండు ఆటలు మాత్రమే ఆడాడు. తరువాతి మ్యాచ్‌లో 143 బంతుల్లో 161 పరుగులు చేసిన జాండర్ పిచర్స్‌తో కలిసి బ్యాటింగ్ ప్రారంభించాడు. 

2014 అండర్-19 ప్రపంచ కప్ కోసం కూర్చిన నమీబియా జట్టుకు గ్రీన్ ఎంపికై, మూడు మ్యాచ్‌ల్లో ఆడాడు.  అతను ఆస్ట్రేలియాపై డకౌటై, స్కాట్లాండ్‌పై నాలుగు పరుగులు చేశాడు. కెనడాపై 77 బంతుల్లో 57 పరుగులు చేశాడు, మాలన్ క్రూగర్‌తో కలిసి రెండవ వికెట్‌కు 93 పరుగుల భాగస్వామ్యం సాధించాడు.

టాంజానియాలో జరిగిన 2015 ఆఫ్రికా అండర్-19 ఛాంపియన్‌షిప్‌లో, అతను జాతీయ అండర్-19 జట్టుకు కెప్టెన్‌గా నియమితుడయ్యాడు. ఐదు ఇన్నింగ్స్‌లలో 271 పరుగులతో జట్టును ముందుండి నడిపించాడు. బోట్స్వానాపై, 129 బంతుల్లో 155* పరుగులు చేశాడు. నమీబియా 265 పరుగుల తేడాతో ఆ మ్యాచ్‌ను గెలుచుకుంది. తరువాత టోర్నమెంట్‌ను కూడా గెలుచుకుంది. తత్ఫలితంగా 2016 అండర్-19 ప్రపంచ కప్‌కు నేరుగా అర్హత సాధించింది.

2016 జనవరిలో అతను 2016 అండర్-19 క్రికెట్ ప్రపంచ కప్ కోసం నమీబియా జట్టుకు కెప్టెన్‌గా ఎంపికయ్యాడు. 

## అంతర్జాతీయ కెరీర్
2011–13 ICC వరల్డ్ క్రికెట్ లీగ్ ఛాంపియన్‌షిప్‌లో భాగంగా యునైటెడ్ అరబ్ ఎమిరేట్స్‌తో జరిగిన మ్యాచ్‌లో 2013 సెప్టెంబరులో గ్రీన్ నమీబియా తరపున పరిమిత ఓవర్ల ఫార్మాట్‌లో రంగప్రవేశం చేశాడు. తొలి మ్యాచ్‌లో బ్యాటింగ్ క్రమంలో ఐదవ స్థానంలో వచ్చి 45 బంతుల్లో తొమ్మిది నాటౌట్‌తో ముగించాడు. నమీబియా 80 పరుగులకే ఆలౌట్ అయింది  మరుసటి నెల ప్రారంభంలో, నమీబియా సీనియర్ జట్టు తరపున గ్రీన్ తదుపరి మ్యాచ్‌లు CSA ప్రావిన్షియల్ కాంపిటీషన్స్‌లో ఆడాడు. క్వాజులు-నాటల్ ఇన్‌ల్యాండ్‌తో జరిగిన మూడు రోజుల మ్యాచ్‌లో అతను తన ఫస్ట్-క్లాస్ కెరీర్ మొదలుపెట్టాడు. ఆ తర్వాత వన్డే మ్యాచ్‌లోనూ ఆడాడు.  నమీబియాకు ప్రాతినిధ్యం వహించిన అతికొద్ది మంది నల్లజాతి ఆటగాళ్లలో గ్రీన్ ఒకడు.

2018 జనవరిలో అతను 2018 ICC వరల్డ్ క్రికెట్ లీగ్ డివిజన్ టూ టోర్నమెంట్ కోసం నమీబియా జట్టుకు ఎంపికయ్యాడు.

2018 ఆగస్టులో, అతను 2018 ఆఫ్రికా T20 కప్ కోసం నమీబియా జట్టులో స్థానం పొందాడు. 2018 అక్టోబరులో, బోట్స్వానాలో జరిగిన 2018–19 ICC వరల్డ్ ట్వంటీ20 ఆఫ్రికా క్వాలిఫైయర్ టోర్నమెంటు కోసం దక్షిణ ఉప ప్రాంత సమూహం తరఫున నమీబియా జట్టుకు ఎంపికయ్యాడు.

2019 మార్చిలో, 2019 ICC వరల్డ్ క్రికెట్ లీగ్ డివిజన్ టూ టోర్నమెంటు కోసం నమీబియా జట్టులో గ్రీన్‌కు చోటు లభించింది. ఆ టోర్నమెంట్‌లో నమీబియా మొదటి నాలుగు స్థానాల్లో నిలిచింది. దాంతో అది వన్డే ఇంటర్నేషనల్ (ODI) హోదా పొందింది. 2019 ఏప్రిల్ 27న జరిగిన టోర్నమెంటు ఫైనల్లో ఒమన్‌తో జరిగిన మ్యాచ్‌లో గ్రీన్, నమీబియా తరపున తన మొట్టమొదటి వన్‌డే ఆడాడు.

2019 మేలో, ఉగాండాలో జరిగిన 2018–19 ICC T20 ప్రపంచ కప్ ఆఫ్రికా క్వాలిఫైయర్ టోర్నమెంటు ప్రాంతీయ ఫైనల్స్ కోసం అతన్ని నమీబియా జట్టులోకి తీసుకున్నారు.  2019 మే 20 న ఘనాపై తన తొలి ట్వంటీ20 అంతర్జాతీయ మ్యాచ్ ఆడాడు.

2019 జూన్లో, 2019–20 అంతర్జాతీయ సీజన్‌కు ముందు క్రికెట్ నమీబియా వారి అత్యుత్తమ పురుషుల జట్టులో ఎంపికైన ఇరవై ఐదుగురు క్రికెటర్లలో అతను ఒకడు.   2019 సెప్టెంబరులో యునైటెడ్ అరబ్ ఎమిరేట్స్‌లో జరిగిన 2019 ICC T20 ప్రపంచ కప్ క్వాలిఫైయర్ టోర్నమెంట్ కోసం నమీబియా జట్టులో అతనికి స్థానం లభించింది. 2021 సెప్టెంబరులో, 2021 ICC పురుషుల T20 ప్రపంచ కప్ కోసం నమీబియా జట్టులో గ్రీన్ స్థానం పొందాడు. 

2024 మేలో, అతను 2024 ICC పురుషుల T20 ప్రపంచ కప్ టోర్నమెంటు నమీబియా జట్టులో చోటు దక్కించుకున్నాడు. 

## మూలాలు

వర్గం:వికెట్ కీపర్లు
వర్గం:నమీబియా టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1996 జననాలు